Kateter.
Venekateter i håndleddet.
**Kateter** betegner innen medisinen et rør som kan føres inn i kroppen. Kateter brukes for å drenere eller injisere væsker eller medisinsk utstyr. Handlingen å legge inn et kateter kalles *kateterisering*. I de fleste tilfeller er kateter et tynt, bøyelig rør. Kateter kan også være større og hardere, avhengig av hvor og hvorfor røret benyttes.

I Oldtidens Egypt ble papyrus brukt til å fremstille kateter, og i antikkens Hellas benyttet man siv. Benjamin Franklin skal ha oppfunnet et mykt kateter til sin bror.

Kateter brukes blant annet for å:

* tømme urinblæren for urin (*blærekateterisering*), enten gjennom urinrøret med et foleykateter, eller intermitterende kateterisering, eller ved suprapubisk kateterisering
* drenere væskeansamlinger eller luft, for eksempel rundt en lunge. Kateteret kalles da ofte et dren.
* gi intravenøs væske, legemiddel eller parenteral ernæring
* lage et bilde av sirkulasjonssystemet (angiografi), gjøre målinger i eller manipulere sirkulasjonssystemet.
* direkte måling av blodsirkulasjon i hjernen
* direkte måling av blodtrykk i vener eller arterier
* administrering av epiduralbedøvelse

Et lite kateter for innføring i en vene kalles oftest et perifert venekateter, PVK, og settes i en liten, perifer vene. I Norge bruker man ofte handelsnavnet *Venflon* uansett fabrikat. Et sentralt venekateter (CVK) brukes for å kanalisere legemidler eller væsker inn i et større kateter posisjonert i en vene nær hjertet. CVK er egnet til spesielle legemiddeltyper og store væskemengder. Et Swan-Ganz kateter er et kateter plassert i *arteria pulmonalis (arterien som går fra hjertet til lungene)* for å måle trykk i hjertet.

Ordet kateter kommer av det greske ordet *katheter*, av *kathienai*, å senke ned.

Oppfinner
---------

David S Sheridan fant opp det moderne engangskateteret rundt 1940. I løpet av livet etablerte og solgte han fire firma som drev med kateter, og fikk i 1988 tilnavnet «Kateterkongen» av Forbes Magazine.

Han har i tillegg blitt kreditert som oppfinneren av den moderne trachealtuben til intubasjon, som er hyppig brukt under kirurgi. 
Tidligere ble røde tuber av gummi brukt, sterilisert og brukt på ny. Dette førte til spredning av sykdommer og økte risikoen for infeksjoner. På denne måten har oppfinnelsen reddet tusenvis av liv.

Sheridan innehadde mer enn 50 patenter på medisinske instrumenter. Han døde 95 år gammel den 29. april 2004 i Argyle, New York.

Se også
-------

* Kanyle
* Stent

Referanser
----------

1. 1 2  Schlichting, Ellen (27. januar 2023). «kateter – medisin». *Store medisinske leksikon* **(norsk)**. Besøkt 22. februar 2023.
2. ↑  Halvorsen, Dag (27. januar 2023). «blærekateter». *Store medisinske leksikon* **(norsk)**. Besøkt 22. februar 2023.
3. ↑  «Perifert venekateter (PVK) – innleggelse og stell». *Universitetssykehuset Nord-Norge*. Besøkt 22. februar 2023.
4. ↑  «Perifert venekateter (PVK, venflon) - innleggelse, stell, bruk og seponering hos voksne». *ehandboken.ous-hf.no* **(norsk)**. Besøkt 22. februar 2023.
5. ↑  Archives, L. A. Times (4. mai 2004). «David Sheridan, 95; Dropout Invented Key Medical Device». *Los Angeles Times* **(engelsk)**. Besøkt 22. februar 2023.
6. ↑  «David S. Sheridan Catheter P ...». *Washington Post* **(engelsk)**. ISSN 0190-8286. Besøkt 22. februar 2023.

Eksterne lenker
---------------

* (en) Catheters – kategori av bilder, video eller lyd på Commons Rediger på Wikidata

|  |  |
| --- | --- |
| Klassifisering | D
* **MeSH**: D057785
 |


|  |  |
| --- | --- |
| Oppslagsverk/autoritetsdata | Store medisinske leksikon **·** Store Danske Encyklopædi **·** Nationalencyklopedin **·** LCCN **·** BNF **·** BNF (data) **·** NKC
 |